Kia ora rā,

I tū te awheawhe tuarima i ngā rangi e rua o te 16 me te 17 o Haratua, ki Pōneke. I kaha noa ake te whakapau kaha i te awheawhe nei, nā, he whakapātaritari nui aua rangi e rua rā.

I mate mātou ki te whakataha i ō mātou whakaaro tātari, ki te whakaū i te noho a te hunga hauā me ō rātou whānau ki te kūrae o ō mātou whakaaro, ki te whakaaro auaha ki tērā ka āhei pea, ki te pohewa ki ētahi mea kāore anō kia whakatinanahia, me te whakatakoto i te katoa ki te pepa.

Ko tā mātou i te awheawhe he:

* whakaahua i te painga atu o ngā wheako, puta noa i te pūnaha, mō ētahi momo tāngata hauā me ngā whānau;
* waihanga i ētahi whakatikahanga hou e auaha ana mō ētahi o ngā wāhanga uaua o te hoahoa;
* whakamahere i ngā mea e hiahiatia nei mō te pūnaha hou, e hua mai ai ko te wheako pai mō te hunga hauā me ō rātou whānau;
* whakamātau, he arotake, he āta whakapaipai hoki i tā mātou pūnaha e ai ki ngā wheako o te hunga hauā
* whakatau i te huarahi hei whakahāngai i ā mātou mahi ki tētahi tirohanga pūnaha.

Ko te whakaāhua i te painga atu o te wheako o te hunga hauā me ō rātou whānau ki te pūnaha hou.

I ngā awheawhe o mua, ka tohungia e mātou he momo āhuatanga kanorau hei whakamārama i te hapori hauā. I whakamahia e mātou ngā āhuatanga kanorau nei hei waihanga i tētahi rōpū hauā me ngā whānau, ka kiīa rā he kiripuaki.

Ko tā mātou mahi tuatahi, ko te whai mārama ki te tangata e mahi tahi nei mātou. E hia ngā tau, kei hea e noho ana, he aha ōna tūmanako i tōna ao, ko wai kei tōna ao, he aha ngā momo tautoko kei a ia ināianei, ka hia tautoko rānei ia ki te whakatau whiringa, arā atu anō ngā kaupapa. Ko ētahi o mātou i tino kaingākau atu ki ā mātou kiripuaki, ānō nei he tangata tūturu ki a mātou.

Kātahi mātou ka whakamahere i ō mātou hiahia mō tana wheako ki te pūnaha hou. Koinei hoki ko te whakamahere i te tukanga whakaaro ki ōna hiahia mō tana ao, ki tana whai māramatanga ki te pūnaha, ki te whai pūtea, ki te whakariterite tautoko me te whakahaerehia o taua tautoko ā-haere ake nei. I arohia ko ēnei:

* I rere pēhea te wheako o te tangata nei? I ahatia, kia hua mai ai tōna whakaaro ki te whai tautoko?
* He aha te mahi a te tangata hauā? He aha tāna i rongo ai?
* He aha te mahi a te whānau? He aha tā rātou i rongo ai?
* Ko wai atu i whai wāhi atu i ngā wāhanga rerekē? He aha tā rātou mahi? He aha tā rātou i rongo ai?
* He aha ngā huringa ā-whakaaro matua e mātua hiahiatia ana e te pūnaha?

Ko ētahi o ngā tino māramatanga mōku i hua mai rā i te mahi nei ko te:

* He nui ngā wāhanga o te tukanga kei te hunga hauā kē me ō rātou whānau, kāore te pūnaha e paku whai wāhi atu - hei whakatauira ake, ko te moemoeā, me te whakaaro ki ngā tūmanako o te tangata hauā me tōna whānau mō tōna ao.
* Me whai wāhi, ka tika, he momo āwhina mā te tangata ka hiahia tautoko nui ki te whakatau whiringa, engari ka rerekē pea te momo ki tēnā me tēnā, nā reira me kōngohe.
* He mea nui te whakaaro ki te tangata i tōna horopaki, me te whakahāngai i te aropā ki tērā, me te whai i ngā aropā kaupapa Māori mō te hunga ka hiahia.
* Te hiahia ki te āta whakatau ki te āhua o ngā whanonga mō te hunga kei roto i te pūnaha. Hei whakatauira ake, kia whakautea tētahi tangata hauā me tōna whānau e tētahi tangata i roto i te pūnaha, he pēhea taua āhua? Me mātua mōhio tātou ki te whakaāhua i tēnei, e taea ai tērā te whakatō ki roto i ngā whainga o te kimi kaimahi, o te whakangungu kaimahi, me te arotake kaimahi anō hoki.

I puta te kōrero i tētahi mema o te rōpū ka āhei ia ki te whakawehe i a ia anō i ao o nāianei, me te whakamātau i te hoahoa mā roto i ngā wheako rerekē i a ia e whakamahi ana i ngā kiripuaki.

I roto i te mahi nei, i tīmata mātou ki te whakaaro ki ngā mea me whakatū ki roto i te pūnaha hei tautoko i tēnei wheako hou mō te hunga hauā me ō rātou whānau.

## I tīmata mātou ki te waihanga i ētahi whakatikanga auaha mō ngā wāhanga uaua o te hoahoa.

Tae rawa mai ki tēnei, kua 3.30pm, ā, i te hīkaka rawa atu mātou ki te kuhu ki ngā wāhanga tino uaua o te pūnaha. I tīmata mātou i te ōhiomanomano ki ētahi tangongitanga torohū, kātahi ka kōwhirihia tētahi mā ia rōpū hei whakawhanake kia hua mai ai hei aroro.

Ko tō mātou rōpū i mahi tahi i te 'Show me the money' - e whai ana kia waihanga i tētahi pūnaha hou hei toha pūtea, e ai ki ngā whāinga roa me ngā mātāpono o Enabling Good Lives.

He tino whakapātaritari te mahi nei mō ngā rōpū katoa. I mate mātou ki te āta kuhu ki te whakaaro auaha, me te whakaaro ki tua i ngā herenga me ō mātou whakapae mō tērā ka taea. He whakaaro tino whakarekareka i hua mai ai he kākano mō ngā whakatikanga torohū i whakatōkia ki ō mātou whakaaro mō te rangi tuarua.

## I whakamahere mātou i tērā ka hiahiatia mō te pūnaha hou

I te rangi tuarua, i wāhia mātou kia whā ngā rōpū, hei whakamahere i ētahi wāhanga rerekē o te pūnaha, e ai ki te tirohanga o te tangata hauā. Ko ngā aronga mahi o ngā rōpū e whā:

* Te tomo: Ka pēhea te whai mōhiotanga a te hunga hauā me ō rātou whānau e pā ana ki te pūnaha me te tautoko?
* Te tuwhanga pūtea: Ka pēhea tā te hunga hauā whakaahu i tētahi tono tautoko, me te whiwhi i te tuwhanga pūtea?
* Te kōwhiri, me te whakahaere tautoko: Ka pēhea te whai mōhiotanga, me te toha mōhiotanga hoki a te hunga hauā me ō rātou whānau e pā ana ki ngā kōwhiringa tautoko, ā, he aha hoki ngā kōwhiringa ka taea hei whakahaere i te tautoko me te pūtea?
* Ngā āheitanga o te pūnaha, o te hunga hauā, me ō rātou whānau, me ngā hangatanga anō: ka pēhea te whakapiki i te raukaha, me ngā āheitanga o te pūnaha, o te hunga hauā, me ō rātou whānau hoki, me ngā hangatanga anō hoki hei tautoko i tēnei?

Ko te tūāpapa i ngā whakaaro mō te whakamahere i ngā wāhanga rerekē o te pūnaha, ko ngā whāinga o:

* Te whakarangatira i te hunga hauā me ō rātou whānau
* Te whakanui i ngā whiringa me te mana motuhake o te hunga hauā me ō rātou whānau
* Te whai wāhi o te katoa o te hunga hauā, kei mahue ko rātou e hia tautoko ana ki te whakatau whiringa, me rātou kāore he tautoko utu kore i ō rātou ao.

Mō ia wāhanga o te pūnaha hou, i whakamaheretia e mātou:

* Te āhua o te wheako o te tangata hauā me tōna whānau
* He aha ngā wāhanga o te tukanga?
* Ko wai e whai wāhi atu ana? He kawenga rānei?
* He aha ngā whanonga o ngā tāngata i roto i te pūnaha?
* He aha ngā rauemi me ngā paerewa e hiahiatia ana?

## Kātahi mātou ka whakamātau, ka arotake, ka whakapaipai hoki...

Kātahi mātou ka arotake, ka whakaahu hoki i tētahi tōaitanga hou o tō mātou wāhanga o te pūnaha, ka whakaatuhia atu ai ki ērā atu rōpū, ā, katoa mātou i tuku pātai me te whakahoki kōrero āwhina ki ngā whakapainga torohū.

## I whakaaetia e mātou ko te wiki ka whai atu hei whakakotahi i ngā mahi kia hua mai ai he tirohanga ki te pūnaha katoa.

I te paunga o te rua rangi, ko te hua o te mahi a te rōpū hoahoa ngātahi, he whakaputa i te mahi a te whakaaro rawe, he āta aro ki ētahi take uaua, me te nui hoki o ngā pātai hou. I whakaaetia e mātou ko te mahi ināianei, he whakakotahi i ngā mahi hei tirohanga o te pūnaha katoa, hei whakamātau mā te rōpū hoahoa ngātahi hei te 30 me te 31 o ngā rā o Haratua.

Hei rōpū, ki ō mātou whakaaro i kuhu mātou ki ētahi kōrero uaua engari i puta pai tonu atu mātou. He whakakapinga pai ki te awheawhe rua rangi nei, hei tā ētahi i rongo rātou i te whanaketanga mai o tētahi pūnaha kua panonitia.

Hei tā ētahi he taumaha te whakaaro ki tua i ngā take uaua, me te aro ki ōna taipitopito. Anei anō ētahi o ngā kīanga a te rōpū:

* Ka taea nā te mea kua tīmata tātou ki te whakamahere i ngā taipitopito o ngā panonitanga
* Kua hīkaka te ngākau i te kite atu i (te putanga mai o) te whakatakotoranga hou
* E whai ana tātou ki te kaupare i ngā utu kāore e hiahiatia
* He ngāwari ake te mārama ki te tautoko i te manauheatanga, tērā i te tautoko i te hauātanga.
* Kāore i te hiahiatia tētahi pūnaha e whakanuitia nei ētahi tāngata, e whakaitia nei ētahi atu; he uaua tērā engari he whāinga rangatira.
* Me whai whakaaro te pūnaha ka tika ki ngā aropānga ā-ahurea - kei whakapae noa ka tutuki ēnei hiahia i te pūnaha hou.
* Ahakoa he aha ka hoahoatia, me hoahoa, me whakahaere hoki e te hunga hauā/ whānau/ kaitautoko ki ōna taumata KATOA.
* He tōpana kōkiri te whānau, ā, ka taea te noho haumi.